Галоўнай падзеяй першага дня кінафэсту стала ўрачыстая цырымонія яго адкрыцця, якая прайшла ў Вялікай зале Палаца Рэспублікі. Папярэднічала ёй фестывальная "чырвоная дарожка", што праводзілася на "Лістападзе" ў другі раз і, відаць, стане яшчэ адной традыцыяй. Сёлета арганізатарам відавочна пашанцавала з надвор'ем: госці і гаспадары кінафоруму пад апладысменты заўзятараў прайшлі да Палаца Рэспублікі пад залацістымі промнямі заходу сонца. Але сапраўдным пачаткам свята стала ўручэнне спецыяльнага прыза Прэзідэнта Рэспублікі Беларусь Аляксандра Лукашэнкі "За захаванне і развіццё традыцый духоўнасці ў кінамастацтве", які прызначаўся сёлета народнаму артысту СССР, народнаму артысту Украіны Багдану Ступку. На жаль, сам артыст, як і паведамлялася раней, у Мінск прыехаць не змог, таму высокую ўзнагароду з рук міністра культуры краіны Паўла Латушкі прыняў Надзвычайны і Паўнамоцны Пасол Украіны ў Беларусі Віктар Ціханаў.